ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1922/97 υποβολή: Mark Watts (PSE) προς την Επιτροπή (4 Iουνίου 1997)

Θέμα: Καθυστερήσεις στη χορήγηση νομικής βοήθειας στην Ισπανία

Γνωρίζει η Επιτροπή τις καθυστερήσεις που αντιμετωπίζουν βρετανοί πολίτες στην προσπάθειά τους να επιτύχουν νομική βοήθεια στην Ισπανία, με σκοπό τη διεξαγωγή μιας έρευνας; Οι καθυστερήσεις αυτές προκαλούν, προφανώς, σοβαρές δυσκολίες στην ενδιαφερόμενη οικογένεια.

Ποιά μέτρα λαμβάνει η Επιτροπή ώστε να διασφαλίσει ότι τέτοιου είδους καθυστερήσεις θα πάψουν πλέον να παρατηρούνται και ότι οι πολίτες όλων των χωρών της ΕΕ θα αντιμετωπίζονται ισότιμα και θα εξυπηρετούνται το ταχύτερο δυνατόν;

Απάντηση του κ. Monti εξ ονόματος της Επιτροπής (9 Σεπτεμβρίου 1997)

Η Επιτροπή επιθυμεί να αναφέρει στο Αξιότιμο Μέλος του Κοινοβουλίου τις απαντήσεις που έδωσε στις γραπτές ερωτήσεις Ε-2388/96 ((ΕΕ C 60 της 26.2.1997. )) και Ε-2866/96 ((ΕΕ C 72 της 7.3.1997. )) όπου δήλωσε ότι σύμφωνα με τη συνθήκη ΕΚ δεν έχει την άμεση αρμοδιότητα να επεμβαίνει σχετικά με τους εθνικούς κανόνες για την παροχή νομικής συνδρομής στα κράτη μέλη, εκτός εάν υφίστανται θέματα διακρίσεων λόγω ιθαγενείας ή άλλες παραβάσεις του κοινοτικού δικαίου ή εμπόδια στην εφαρμογή του. Επειδή τα γενικά ζητήματα σχετικά με τη νομική συνδρομή θεωρείται ότι αφορούν θέματα δικαστικής συνεργασίας μεταξύ των κρατών μελών, περιλαμβάνονται στον κατάλογο των πρωτοβουλιών της Επιτροπής που αποτελεί παράρτημα του προγράμματος εργασίας της για το 1997 σχετικά με τον Τίτλο VI της συνθήκης ίδρυσης της Ευρωπαϊκής Ένωσης και, συνεπώς, η Επιτροπή εξετάζει ήδη το θέμα.

Οι προθεσμίες που περιλαμβάνει η διαδικασία χορήγησης νομικής συνδρομής ενδέχεται να διαφέρουν από το ένα κράτος μέλος στο άλλο. Σύμφωνα με το Δικαστήριο, οι διαφορές μεταχειρίσεως που ενδέχεται να προκύψουν μεταξύ κρατών μελών από διαφορές που υφίστανται μεταξύ των εθνικών νομοθεσιών, δεν πρέπει να θεωρούνται διακρίσεις λόγω ιθαγενείας κατά την έννοια του άρθρου 6 της Συνθήκης, αρκεί οι νομοθεσίες αυτές να επηρεάζουν όλα τα πρόσωπα που υπάγονται στην εφαρμογή τους σύμφωνα με αντικειμενικά κριτήρια και ασχέτως της ιθαγένειάς τους ((Απόφαση του Δικαστηρίου της 28ης Ιουνίου 1978 στην υπόθεση 1/78 Kenny. )).

Πάντως, σε περιπτώσεις που εμπίπτουν στο πεδίο εφαρμογής της συνθήκης ΕΚ, οι εθνικές διατάξεις ή οι πρακτικές που ακολουθούν οι διοικήσεις των κρατών μελών και οι οποίες έχουν ως αποτέλεσμα να εφαρμόζονται, για παράδειγμα, σε πολίτες άλλων κρατών μελών πλέον περίπλοκες ή μακρύτερες προθεσμίες μόνο λόγω ιθαγενείας, αποτελούν διακρίσεις που απαγορεύονται από τη Συνθήκη.

Η Επιτροπή δεν γνωρίζει κάποιο ειδικό πρόβλημα που αντιμετωπίζουν οι βρετανοί πολίτες που επιθυμούν να τύχουν νομικής συνδρομής στην Ισπανία. Σύμφωνα με την ισπανική νομοθεσία σχετικά με τη νομική συνδρομή (νόμος 1/96 της 1ης Ιανουαρίου 1996 και διάταγμα RD 2103/96 της 20ης Σεπτεμβρίου 1996) οι πολίτες των λοιπών κρατών μελών αντιμετωπίζονται ισότιμα με τους ισπανούς πολίτες. Εξάλλου, η Επιτροπή δεν έχει πληροφορίες ότι οι καθυστερήσεις που αντιμετωπίζουν οι βρετανοί πολίτες για να τύχουν νομικής συνδρομής στην Ισπανία είναι μεγαλύτερες από αυτές που αντιμετωπίζουν οι ισπανοί πολίτες.
ΓΡΑΠΤΗ ΕΡΩΤΗΣΗ E-2239/97 υποβολή: Richard Howitt (PSE) προς την Επιτροπή (2 Iουλίου 1997)

Θέμα: Βιολογικά τρόφιμα

Μετά από διαβήματα μιας επιχείρησης της εκλογικής μου περιφέρειας, γνωρίζει η Επιτροπή ότι 60% των πωλήσεων βιολογικών τροφίμων στη Μεγάλη Βρετανία καλύπτονται από εισαγωγές επειδή δεν υπάρχει τοπική παραγωγή;

Έχει η Επιτροπή ανάλογα στοιχεία για άλλες χώρες της ΕΕ;

Τι βοήθεια παρέχεται μέσω της Κοινής Γεωργικής Πολιτικής για την τόνωση της παραγωγής βιολογικών τροφίμων στα κράτη μέλη;

Θα μπορούσε να μας δώσει η Επιτροπή πληροφορίες σχετικά με τα συστήματα που υπάρχουν σε διάφορα κράτη μέλη για την τόνωση της παραγωγής βιολογικών τροφίμων;

Απάντηση του κ. Fischler εξ ονόματος της Επιτροπής (4 Σεπτεμβρίου 1997)

Η Επιτροπή δεν διαθέτει λεπτομερή στοιχεία σχετικά με την ποσότητα βιολογικών προϊόντων που εισάγονται στην Κοινότητα από τρίτες χώρες. Στα πλαίσια του άρθρου 11 του κανονισμού (ΕΟΚ) αριθ. 2092/91, περί του βιολογικού τρόπου παραγωγής γεωργικών προϊόντων και των σχετικών ενδείξεων στα γεωργικά προϊόντα και στα είδη διατροφής ((ΕΕ L 198 της 22.7.1991 )), μεταξύ των κρατών μελών και της Επιτροπής αναλλάσσονται μόνο ποιοτικές πληροφορίες σχετικές, κυρίως, με το είδος των εισαγόμενων προϊόντων και τους κανονισμούς επιθεώρησης στις τρίτες χώρες.

Οι μηχανισμοί στήριξης της Κοινής Γεωργικής Πολιτικής (ΚΓΠ) δεν κάνουν διάκριση μεταξύ γεωργικών προϊόντων συμβατικής παραγωγής και αντίστοιχων προϊόντων βιολογικής παραγωγής και, στην πραγματικότητα, στηρίζουν και τους δύο τρόπους παραγωγής. Ωστόσο, εφόσον πρόκειται για μέθοδο φιλική προς το περιβάλλον, η μέθοδος βιολογικής παραγωγής θα επωφεληθεί ιδιαίτερα από τους μηχανισμούς οικονομικής ενίσχυσης του κανονισμού (ΕΟΚ) αριθ. 2078/92, σχετικά με μεθόδους γεωργικής παραγωγής που εναρμονίζονται με τις απαιτήσεις προστασίας του περιβάλλοντος, καθώς και με τη διατήρηση του φυσικού χώρου ((EE L 215 της 30.7.1992 )).

Εξάλλου, η βιολογική παραγωγή στηρίζεται από το καθεστώς του κανονισμού (ΕΟΚ) αριθ. 2092/91, που δημιουργεί ένα πλαίσιο δίκαιου ανταγωνισμού προς όφελος των παραγωγών βιολογικών προϊόντων, καθώς και ένα κλίμα εμπιστοσύνης για τα βιολογικά προϊόντα μεταξύ των καταναλωτών.

Εκτός από τα μέτρα που ενέκρινε η Επιτροπή στο πλαίσιο του κανονισμού (ΕΟΚ) αριθ. 2078/92, η Επιτροπή δεν έχει λεπτομέρείς ή συστηματικές πληροφορίες σχετικά με άλλους μηχανισμούς στήριξης σε διάφορα κράτη μέλη.
ΓΡΑΠΤΗ ΕΡΩΤΗΣΗ E-2402/97 υποβολή: Josι Barros Moura (PSE) προς την Επιτροπή (10 Iουλίου 1997)

Θέμα: H έκθεση Pintasilgo

H έκθεση της Eπιτροπής Σοφών με θέμα «για μία Ευρώπη των πολιτικών και κοινωνικών δικαιωμάτων», του 1996, συνιστά σημαντική συμβολή προς την κατεύθυνση της χάραξης μιάς ευρωπαϊκής κοινωνικής πολιτικής προσαρμοσμένης στην εποχή μας, που θα αποτελεί αναπόσπαστο μέρος μιάς οικονομικής πολιτικής η οποία θα βασίζεται στον ανταγωνισμό και την απασχόληση και που θα προικοκοδοτεί τους πολίτες της Ευρώπης με θεμελειώδη κοινωνικά δικαιώματα.

Μέσα από το σύνολο των προτάσεων που εμπεριέχονται στην εν λόγω έκθεση, ξεχωρίζει η ιδέα μιάς «διαδικασίας από κοινού χάραξης ενός σύγχρονου καταλόγου κοινωνικών και πολιτικών δικαιωμάτων και υποχρεώσεων» - μιά ιδέα που διατηρεί την εγκυρότητά της και παρέχει δυνατότητες μεταρρύθμισης πέραν από το περιεχόμενο της Διακυβερνητικής Διάσκεψης η οποία μόλις ολοκληρώθηκε στο Αμστερνταμ.

Κάνοντας χρήση δημοσιονομικών πιστώσεων με την υποστήριξη του Κοινοβουλίου, η Επιτροπή προώθησε σειρά συζητήσεων που πραγματοποιήθηκαν σε όλα τα κράτη μέλη για την παρουσίαση της έκθεσης της Επιτροπής Σοφών. Ως εκ τούτου:

1. Θα μπορούσαν άραγε να δοθούν λεπτομερείς και συγκεκριμένες πληροφορίες σχετικά με τις συζητήσεις που διοργανώθηκαν, τους τόπους, τους φορείς που τις διοργάνωσαν, το είδος των ενώσεων που συμμετείχαν, τον αριθμό των μετεχόντων και την κοινωνικο-επαγγελματική τους προέλευση, τα ιδιαίτερα χαρακτηριστικά γνωρίσματα των μετεχόντων στις διασκέψεις, τα όποια συμπεράσματα στα οποία κατέληξαν, τον αριθμό των αντιγράφων της έκθεσης που διανεμήθηκαν, τον αντίκτυπο στα τοπικά μέσα ενημέρωσης;

2. Προτίθεται άραγε η Επιτροπή να δώσει πληροφορίες σχετικά με τις εργασίες που πραγματοποιήθηκαν για την εκπόνηση της έκθεσης, τόσον σε ότι αφορά τις νέες πρωτοβουλίες διάδοσης και τον όποιο ουσιαστικό αντίκτυπο των προτάσεων επί των μέτρων κοινωνικής πολιτικής έλαβε η ΕΕ;

Απάντηση του κ.Flynn εξ ονόματος της Επιτροπής (2 Οκτωβρίου 1997)

Η Επιτροπή πληροφορεί τον αξιότιμο βουλευτή ότι ετοιμάζει μια έκδοση σχετικά με τις διάφορες διασκέψεις παρακολούθησης της έκθεσης της επιτροπής σοφών, που διοργανώθηκαν σε ολόκληρη την Κοινότητα κατά το πρώτο εξάμηνο του 1997.

Η έκδοση αυτή θα περιλαμβάνει ιδίως τα συμπεράσματα και τα κυριότερα αποτελέσματα των συζητήσεων που πραγματοποιήθηκαν.

Η Επιτροπή θα μεριμνήσει για την ευρεία διάδοση της έκδοσης αυτής.
ΓΡΑΠΤΗ ΕΡΩΤΗΣΗ E-2507/97 υποβολή: Frιdιric Striby (I-EDN) προς την Επιτροπή (22 Iουλίου 1997)

Θέμα: Δυσχέρειες των γαλλικών οικοδομικών επιχειρήσεων στη Γερμανία

Οι νέοι όροι που επιβλήθηκαν από 1ης Ιανουαρίου 1997 στις ευρωπαϊκές κατασκευαστικές επιχειρήσεις (επί του προκειμένου της Γαλλίας) του τομέα των οικοδομών οι οποίες απασχολούνται στη Γερμανία δημιουργούν προβλήματα στην ελεύθερη κυκλοφορία υπηρεσιών.

καταβάλλουν στους εργαζόμενους που απασχολούνται στη Γερμανία όχι το συμβατικό ποσό αμοιβής της χώρας προελεύσεως αλλά ποσό που υπολογίζεται βάσει του κατώτατου ακαθάριστου ωρομισθίου (17 γερμ. μάρκα).

Σύμφωνα με το Εμπορικό Επιμελητήριο Αλσατίας η καταβολή αυτού του κατώτατου μισθού των 17 γερμ. μάρκων σημαίνει αύξηση κατά 27% του γαλλικού μισθού σε σύγκριση με το γερμανικό μισθό αναφοράς.

Δεν αντιλαμβάνεται η Επιτροπή ότι πρόκειται για ένα συγκεκαλυμμένο μέτρο προστατευτισμού και για εμπόδιο στις τεχνικές επιχειρήσεις των ομόρων με τη Γερμανία κρατών οι οποίες επιθυμούν να ασκήσουν το επάγγελμά τους τηρώντας τους κανόνες της ενιαίας αγοράς;

Aπάντηση του κ. Monti εξ ονόματος της Επιτροπής (18 Σεπτεμβρίου 1997)

Η επιβολή φόρων στους ελάχιστους μισθούς των παρεχόντων υπηρεσίες ανεξάρτητα από το κράτος μέλος εγκατάστασής τους δεν παραβιάζει το δίκαιο που διέπει την ελεύθερη παροχή υπηρεσιών.

Από την πάγια νομολογία του Δικαστηρίου προκύπτει ότι τα άρθρα 59 και 60 της συνθήκης ΕΚ δεν αντίκεινται στην επιβολή από τη Γερμανία, ως κράτους μέλους υποδοχής, της επιβολής ελάχιστων μισθών για κάθε πρόσωπο που πραγματοποιεί στο έδαφός της μισθωτή εργασία, ακόμη και προσωρινού χαρακτήρα, και σκοπεύει να εξασφαλίσει την τήρηση αυτού του κανόνα με τα κατάλληλα μέσα.

Αυτή η αρχή επιβεβαιώθηκε πρόσφατα από την οδηγία 96/71/ΕΚ της 16ης Δεκεμβρίου 1996, σχετικά με την απόσπαση εργαζομένων στο πλαίσιο παροχής υπηρεσιών ((ΕΕ L 18 της 21.1.1997. )). Στόχος της οδηγίας είναι κάθε επιχείρηση που ασκεί διεθνικές δραστηριότητες παροχής υπηρεσιών στο έδαφος άλλου κράτους μέλους και αποσπά για το σκοπό αυτό εργαζομένους, να επιβάλλει ένα «σκληρό πυρήνα» ελάχιστων υποχρεωτικών κανόνων, ιδίως τον κανόνα σχετικά με τον κατώτατο μισθό που ισχύει στο κράτος μέλος υποδοχής της παροχής υπηρεσιών.

Κατά συνέπεια, ο νέος γερμανικός νόμος δεν έρχεται σε αντίθεση με το κοινοτικό δίκαιο υπό την προϋπόθεση ότι οι έλεγχοι για την εξασφάλιση της τήρησης των κατώτατων μισθών δεν εισάγουν ούτε διακρίσεις ούτε δυσανάλογες υποχρεώσεις.
ΓΡΑΠΤΗ ΕΡΩΤΗΣΗ E-2806/97 υποβολή: Mark Watts (PSE) προς την Επιτροπή (1 Σεπτεμβρίου 1997)

Θέμα: Στατιστικές οδικών ατυχημάτων

Προτίθεται η Επιτροπή να παράσχει αναλυτικά στοιχεία τόσο για το συνολικό αριθμό οδικών ατυχημάτων, όσο και για το επί του πληθυσμού ποσοστό παιδιών που:

1. έχασαν τη ζωή τους

2. τραυματίστηκαν σοβαρά

3. τραυματίστηκαν ελαφρά

σε κάθε κράτος μέλος και για το τελευταίο έτος για το οποίο υπάρχουν στοιχεία;

Απάντηση του κ. Kinnock εξ ονόματος της Επιτροπής (17 Σεπτεμβρίου 1997)

Η εκ μέρους της Επιτροπής παράθεση λεπτομερών στοιχείων για τα παιδιά που θανατώνονται, τραυματίζονται σοβαρά ή τραυματίζονται ελαφρά, ανά ομάδα ηλικίας, εξαρτάται από τον βαθμό στον οποίο οι σχετικές πληροφορίες συλλέγονται από τα κράτη μέλη.

Θα πρέπει ωστόσο να μην λησμονείται ότι για να είναι ορθή η ερμηνεία των εν λόγω στατιστικών πρέπει να λαμβάνονται υπόψη οι διαφορετικοί ορισμοί που χρησιμοποιούνται στα κράτη μέλη, καθώς και τα διαφορετικά επίπεδα αναφοράς.

Δεδομένου ότι οι ζητηθείσες πληροφορίες περιλαμβάνουν πολυάριθμες σελίδες στατιστικών και επεξηγηματικών σημειώσεων, αυτές αποστέλλονται απευθείας στο Αξιότιμο Μέλος του Κοινοβουλίου και στην Γραμματεία του Κοινοβουλίου.
ΓΡΑΠΤΗ ΕΡΩΤΗΣΗ E-2441/97 υποβολή: Graham Watson (ELDR) προς την Επιτροπή (16 Iουλίου 1997)

Θέμα: Πρόγραμμα διαθέσιμων ποσοτήτων γάλακτος στην Ε.Ε.

Με ποιό τρόπο προωθεί και εξασφαλίζει η Επιτροπή το πρόγραμμα διαθέσιμων ποσοτήτων γάλακτος προκειμένου κάθε παιδί στην Ευρώπη, το οποίο « πληροί τους όρους»να μπορεί να έχει πρόσβαση στην παροχή γάλακτος;

Απάντηση του κ. Fischler εξ ονόματος της Επιτροπής (5 Σεπτεμβρίου 1997)

Κύριο μέλημα της Κοινότητας, στα πλαίσια της λειτουργίας του προγράμματος διάθεσης γάλακτος στα σχολεία, είναι η κατάρτιση του απαραίτητου νομικού πλαισίου και η εξεύρεση των κατάλληλων πόρων χρηματοδότησης, ώστε να διευκολυνθεί η εφαρμογή του προγράμματος σε όλη την Κοινόητητα. Η πρόσβαση ή όχι όλων των μαθητών στην παροχή γάλακτος στα σχολεία θα εξαρτηθεί τελικά από τις πρωτοβουλίες που θα αναλάβουν τα σχολεία, οι προμηθευτές γάλακτος ή οι εθνικές, ή τοπικές αρχές, για την εφαρμογή του προγράμματος.
ΓΡΑΠΤΗ ΕΡΩΤΗΣΗ E-2645/97 υποβολή: Νικήτας Κακλαμάνης (UPE) προς την Επιτροπή (1 Σεπτεμβρίου 1997)

Θέμα: Οι δραστηριότητες του «Conflict Prevention Network» και οι επιπτώσεις του στην Ευρωπαϊκή Επιτροπή

Τα μέλη του Προεδρείου της Μικτής Διακοινοβουλευτικής Επιτροπής Ε.Ε.-Κύπρου έλαβαν πρόσκληση για ημερίδα στις 16.7.1997 στις Βρυξέλλες, σχετικά με την κατάσταση στην Κύπρο, από το «Conflict Prevention Network» (C.N.P.), που χρηματοδοτείται από την Ευρωπαϊκή Επιτροπή, και χρησιμοποιεί το όνομά της στο λογότυπό του, μαζί με τη σημαία της Ένωσης.

Στο συνοδευτικό της πρόσκλησης αναφέρεται ότι «η ένταξη μόνο του ελληνικού τμήματος (SIC) του νησιού, σαν αποτέλεσμα της ελληνικής πίεσης πάνω στην Ε.Ε., θα οδηγήσει μακροχρόνια σε μία δραματική αλλαγή των γεωστρατηγικών δεδομένων στη Νοτιοανατολική Μεσόγειο».

Οι ανακριβείς όροι, καθώς και το πνεύμα του όλου σχολίου για τη μελλοντική ένταξη της Κύπρου, αποτελούν μία εντελώς διαστρεβλωμένη και ψευδή παρουσίαση της κατάστασης του νησιού.

Η ημερίδα αυτή ακυρώθηκε μετά την έγκαιρη αντίδραση του Προεδρείου της Μικτής Διακοινοβουλευτικής Επιτροπής. Το θέμα, παρόλα αυτά, είναι εξαιρετικά σοβαρό, αφού η Ευρωπαϊκή Επιτροπή εμφανίζεται να χρηματοδοτεί έναν Οργανισμό, ο οποίος αναπαράγει, ουσιαστικά, τις επίσημες θέσεις της Τουρκίας, η οποία κατέχει το 37% της Κύπρου εδώ και 23 χρόνια.

Θα ήθελα να πληροφορηθώ από την Ευρωπαϊκή Επιτροπή ποια είναι η θέση της για την παραπάνω «πρωτοβουλία», με ποιο ποσό επιχορηγείται το C.N.P., ποιοι μετέχουν σε αυτό, και με ποια κριτήρια αποφασίσθηκε να τεθεί υπό την αιγίδα της.

Απάντηση του κ. Van den Broek εξ ονόματος της Επιτροπής (24 Σεπτεμβρίου 1997)

Βάσει της απόφασης για την πρόληψη των συγκρούσεων, που εξέδωσε το Κοινοβούλιο στις 15 Ιουνίου 1995, που ζητά από την Επιτροπή να δημιουργήσει ένα αρμόδιο σώμα για την συλλογή πληροφοριών σχετικά με συγκρούσεις, με σκοπό, την ανάλυσή τους και τον σχεδιασμό προτάσεων, η Επιτροπή ξεκίνησε ένα πρότυπο πειραματικό πρόγραμμα για διάστημα από ένα ως δύο χρόνια. Το πρότυπο πειραματικό πρόγραμμα με τίτλο «δίκτυο πρόληψης των συγκρούσεων» (CPN) συνίσταται από μελέτες, ανακοινώσεις, γνώμες και αξιολογήσεις που αποσκοπούν στην αύξηση των μη κυβερνητικών δυνατοτήτων ανάλυσης για την πρόληψη των συγκρούσεων. Χρησιμεύει σαν εργαλείο πληροφόρησης και ανάλυσης τόσο για την Επιτροπή, όσο και το Κοινοβούλιο για θέματα πρόληψης των συγκρούσεων. Οποιαδήποτε μελέτη ή γνώμη μπορεί να χρησιμοποιηθεί από τα ιδρύματα στο πλαίσιο των αντίστοιχων θεσμικών ευθυνών τους, χωρίς να τα δεσμεύει.

Το πρόγραμμα εργασίας του CPN καθοδηγείται από ομάδα εμπειρογνωμόνων από το Κοινοβούλιο και την Επιτροπή και από πανεπιστημιακούς. Προς το παρόν, επτά μέλη του Κοινοβουλίου συμμετέχουν στην ομάδα εμπειρογνωμόνων. Τη διαχείριση του CPN έχει αναλάβει η «Stiftung Wissenschaft und Politik στο Ebenhausen (Γερμανία) με διευθυντή τον Dr. Rummel. Η σύμβαση χορηγήθηκε στην Stiftung μετά από ανοικτό διαγωνισμό. Το συνολικό κόστος της σύμβασης του CPN είναι 646.000 ECU.

Το πρόγραμμα της εμπιστευτικής ενημερωτικής συζήτησης για την Κύπρο που σχεδιάστηκε από το CPN, δεν εγκρίθηκε από την Επιτροπή και το κείμενο της πρόσκλησης δεν αντιπροσωπεύει τις απόψεις της Επιτροπής.
ΓΡΑΠΤΗ ΕΡΩΤΗΣΗ E-2144/97 υποβολή: Hiltrud Breyer (V) προς το Συμβούλιο (24 Iουνίου 1997)

Θέμα: Κανονισμός (ΕΚ) αριθ. 258/97 σχετικά με τα νέα τρόφιμα - Διατάξεις για την επισήμανση

Με ποιό τρόπο θα πρέπει να ελέγχουν οι αρμόδιες αρχές εάν και κατά πόσον τηρούνται οι διατάξεις για την επισήμανση των προϊόντων;

Κοινή απάντηση στις γραπτές ερωτήσεις Ε-2144/97, Ε-2146/97 και Ε-2152/97 (20 Οκτωβρίου 1997)

Με την επιφύλαξη της εφαρμογής της παραγράφου 3 του άρθρου 8, ο κανονισμός αριθ. 258/97 δεν προβλέπει ειδικότερα τη σύσταση οργανισμών ελέγχου ή εποπτείας, όπως αυτούς που αναφέρει η αξιότιμη κα βουλευτής.

Οι λεπτομερείς κανόνες πρακτικού ελέγχου της εφαρμογής αυτού του κανονισμού σε εθνικό επίπεδο υπάγονται στην αρμοδιότητα των κρατών μελών.
ΓΡΑΠΤΗ ΕΡΩΤΗΣΗ E-1955/97 υποβολή: Leonie van Bladel (UPE) προς το Συμβούλιο (5 Iουνίου 1997)

Θέμα: Το ταξίδι του Γιουγκοσλάβου ηγέτη της αντιπολίτευσης Zoran Djindjic στην Ευρωπαϊκή Ένωση

Η Ευρωπαϊκή Ένωση είχε δηλώσει κατά το παρελθόν την πρόθεσή της να υποστηρίξει τη διαδικασία εκδημοκρατισμού στην Ομοσπονδιακή Δημοκρατία της Γιουγκοσλαβίας.

Μπορεί να ανακοινώσει ο Πρόεδρος του Συμβουλίου στο πλαίσιο αυτό.

1. Για ποιό λόγο δεν έγινε δεκτός σε ανώτατο επίπεδο κατά το πέρασμά του από τις Κάτω Χώρες, ένας σημαντικός ηγέτης της αντιπολίτευσης, ήτοι ο Δήμαρχος του Βελιγραδίου Zoran Djindijic, ο οποίος επέστρεφε από ταξίδι του στη Σουηδία, στις 22 Απριλίου εε.;

2. Μπορεί να διευκρινίσει ο Πρόεδρος του Συμβουλίου γιατί δεν δράχθηκαν οι αρμόδιοι της ευκαιρίας αυτής προκειμένου να ενημερωθούν σχετικά με τις τελευταίες πολιτικές και δημοκρατικές εξελίξεις στο Βελιγράδι;

3. Μπορεί να ανακοινώσει ο κ. Πρόεδρος για ποιό λόγο παραμέλησε το Συμβούλιο την ευκαιρία να συζητήσει με έναν από τους σημαντικότερους ηγέτες της γιουγκοσλαβικής αντιπολίτευσης το θέμα της πραγματικής υποστήριξης της διαδικασίας εκδημοκρατισμού;

4. Μπορεί να ανακοινώσει ο Πρόεδρος του Συμβουλίου, γιατί παρά το γεγονός ότι ο Υπουργός Εξωτερικών γνώριζε περί της άφιξής του, ο κ. Zoran Djindjic δεν δέχθηκε την αναγκαία διπλωματική υποστήριξη κατά τη σύντομη παραμονή του στις Κάτω Χώρες, ενώ βεβαίως ουδείς τον υποδέχθηκε προηγουμένως στο αεροδρόμιο του Schiphol, όπου μόνο μία ομάδα κάμεραμέν της ολλανδικής τηλεόρασης ανέλαβε τη μεταφορά του ηγέτη της γιουγκοσλαβικής αντιπολίτευσης και του έκλεισε ξενοδοχείο;

5. Κρίνει ο Πρόεδρος του Συμβουλίου ότι η στάση αυτή συμβιβάζεται με τη γραμμή που οφείλει να ακολουθήσει η Ευρωπαϊκή ώνωση, έχοντας υπόψη το γεγονός ότι άλλα κράτη μέλη όπως η Γερμανία, το Ηνωμένο Βασίλειο, η Γαλλία, η Ιταλία, η Αυστρία, η Σουηδία και η Δανία, καθώς και οι Ηνωμένες Πολιτείες, υποδέχθηκαν τον κ. Zoran Djindjic στο αρμόζον επίπεδο;

Απάντηση (16 Οκτωβρίου 1997)

Όπως γνωρίζει η αξιότιμη κυρία βουλευτής, η Ευρωπαϊκή Ενωση έχει επανειλημμένα εκφράσει την υποστήριξή της προς την πορία εκδημοκρατισμού στην Ομοσπονδιακή Δημοκρατία της Γιουγκοσλαβίας και προς τη δημοκρατική αντιπολίτευση της χώρας αυτής.

Όσον αφορά την επίσκεψη του κ. Djindjic, η Προεδρία έλαβε γνώση μόνον 12 ημέρες πριν ότι ο κ. Djinjic σχεδίαζε να πραγματοποιήσει ενδιάμεσο σταθμό στο Αμστερνταμ στις 2 Απριλίου 1997 κατά τη μετάβασή τους στις ΗΠΑ.

Δεδομένου ότι η Υπουργός, ο Πολιτικός Διευθυντής, ο αναπληρωτής του και ο συντονιστής για τη Γιουγκοσλαβία βρίσκονταν όλοι εκτός της χώρας στις 2 Απριλίου για υποχρεώσεις σχετικές με την προεδρία, ο κ. Djindjic ενημερώθηκε στις 27 Μαρτίου ότι δεν θα ήταν δυνατόν να κανονιστεί συνάντηση όπως είχε ζητήσει.

Η Προεδρία θα ήταν ευτηχής να είχει δεχθεί τον κ. Djindjic στο προσήκον επίπεδο, εάν είχει δεόντως προκαθοριστεί συνάντηση με αμοιβαία συνεννόηση.
ΓΡΑΠΤΗ ΕΡΩΤΗΣΗ E-2549/97 υποβολή: Jesϊs Cabezσn Alonso (PSE) προς την Επιτροπή (24 Iουλίου 1997)

Θέμα: Το προσεχές έκτακτο Ευρωπαϊκό Συμβούλιο για την απασχόληση

Από δηλώσεις υπευθύνων του Συμβουλίου προκύπτει ότι το έκτακτο Ευρωπαϊκό Συμβούλιο για την απασχόληση θα επικεντρωθεί βασικά στην ανάλυση των επιτυχών εθνικών πρακτικών που έχουν σκοπό τη δημιουργία θέσεων εργασίας.

Αναμένεται κάποια χρηματοδότηση για την υποστήριξη δραστικών μέτρων σχετικά με την απασχόληση;

Είναι πιθανή η λήψη αποφάσεων που να συμβάλουν με «προστιθέμενη αξία» ΕΕ στις εθνικές πολιτικές υπέρ της απασχόλησης;

Κοινή απάντηση του κ. Flynn εξ ονόματος της Επιτροπής στις γραπτές ερωτήσεις E-2547/97, E-2548/97 και E-2549/97 (3 Οκτωβρίου 1997)

Η προσθήκη ενός ειδικού τίτλου για την απασχόληση στη Συνθήκη του Άμστερνταμ καθιστά την απασχόληση ζήτημα πρώτης προτεραιότητας για την Ένωση, στο ίδιο επίπεδο με τους νομισματικούς και δημοσιονομικούς στόχους. Αν και την πρωταρχική ευθύνη για την άσκηση της πολιτικής στον τομέα της απασχόλησης εξακολουθούν να την έχουν τα κράτη μέλη, η απασχόληση θεωρείται πλέον ένα ζήτημα κοινού ενδιαφέροντος, για το οποίο απαιτείται ο συντονισμός των πολιτικών σε ευρωπαϊκό επίπεδο.

Η νέα Συνθήκη απαιτεί επίσης να συνεκτιμάται η απασχόληση σε όλες τις κοινοτικές πολιτικές. Αυτό σημαίνει ότι θα πρέπει να υπάρχει ρητή αξιολόγηση του αντικτύπου για την απασχόληση κατά το σχεδιασμό και την εφαρμογή όλων των μέτρων πολιτικής.

Η έκτακτη σύγκληση του Ευρωπαϊκού Συμβουλίου το Νοέμβριο του 1997 είναι ενδεικτική της προσήλωσης των κρατών μελών στην άμεση υλοποίηση των διατάξεων της νέας Συνθήκης. Η σύνοδος αναμένεται να εστιαστεί σε τρία ζητήματα: πρώτον, αξιολόγηση της κατάστασης της απασχόλησης και της προόδου που έχει επιτελεσθεί στην εφαρμογή της ευρωπαϊκής στρατηγικής απασχόλησης, δεύτερον, εξέταση του τρόπου με τον οποίο το κάθε κράτος μέλος προτίθεται να υλοποιήσει τις διατάξεις της Συνθήκης και εντοπισμός της καλύτερης πρακτικής σε εθνικό επίπεδο για την καταπολέμηση της ανεργίας και της περιθωριοποίησης και, τρίτον, καθορισμός επιχειρησιακών στόχων για τις εθνικές πολιτικές στον τομέα της απασχόλησης που θα κινούνται επί των αρχικών κατευθυντήριων γραμμών για την απασχόληση που θα προτείνει η Επιτροπή στα κράτη μέλη.

Από τη στιγμή που θα κυρωθεί η Συνθήκη από όλα τα κράτη μέλη, το Συμβούλιο θα είναι σε θέση, με βάση το άρθρο 5 του τίτλου για την απασχόληση, να εγκρίνει μέτρα παροχής κινήτρων για την ενθάρρυνση της συνεργασίας μεταξύ κρατών μελών και να υποστηρίξει τη δράση τους μέσω πρωτοβουλιών που θα αποσκοπούν στην ανάπτυξη της ανταλλαγής εμπειριών και παραδειγμάτων βέλτιστης πρακτικής.

Τα συμπεράσματα της προεδρίας καθώς και το ψήφισμα για την ανάπτυξη και την απασχόληση που εκδόθηκαν στο Άμστερνταμ εμπεριέχουν την πολιτική δέσμευση ότι οι εν λόγω διατάξεις θα υλοποιηθούν σε σύντομο χρονικό διάστημα. Η Επιτροπή θα καταβάλει κάθε δυνατή προσπάθεια για να πραγματοποιηθεί αυτός ο στόχος.
ΓΡΑΠΤΗ ΕΡΩΤΗΣΗ E-2466/97 υποβολή: Patricia McKenna (V) προς την Επιτροπή (16 Iουλίου 1997)

Θέμα: Πτήσεις με φορτία καυσίμων μικτών οξειδίων (ΜΟΧ) από το πυρηνικό συγκρότημα του Sellafield στο Ηνωμένο Βασίλειο

Στο τεύχος της 12ης Ιουνίου του «Sellafield Newsletter», το οποίο εκδίδεται από τη BNFL (Βρετανική Εταιρία Πυρηνικών Καυσίμων - British Nuclear Fuels Ltd), αναφέρεται ότι το αεροδρόμιο του Carlisle στην Κάμπρια χρησιμοποιήθηκε προσφάτως για τη μεταφορά πυρηνικών καυσίμων μικτών οξειδίων (ΜΟΧ) από το πυρηνικό συγκρότημα του Sellafield «σε πελάτη στην Ευρώπη». Σύμφωνα με την BNFL, «η μεταφορά έγινε με συνολικά πέντε πτήσεις που όλες πραγματοποιήθηκαν με απόλυτη ασφάλεια».

Είχε ενημερωθεί εκ των προτέρων η Επιτροπή για τις εν λόγω πτήσεις; Προτίθεται να παράσχει λεπτομέρειες για τυχόν στοιχεία που έλαβε από την BNFL σε ό,τι αφορά τα μέτρα ασφαλείας που ελήφθησαν για τις πτήσεις αυτές;

Ποια είναι η πολιτική της Επιτροπής σε ό,τι αφορά εν γένει τη μεταφορά ΜΟΧ;

Απάντηση του Κου Παπουτσή εξ ονόματος της Επιτροπής (15 Σεπτεμβρίου 1997)

Η μεταφορά ραδιενεργού υλικού οργανώνεται σύμφωνα με τους κανονισμούς του Διεθνούς Οργανισμού Ατομικής Ενεργείας (ΔΟΑΕ), των οποίων την εμπράγματη εφαρμογή εξασφαλίζουν, καθόσον αφορά τις εναέριες μεταφορές, οι τεχνικές οδηγίες της Διεθνούς Οργάνωσης Πολιτικής Αεροπορίας (ICAO-ΔOΠA), που ισχύουν σε όλα τα κράτη μέλη της κοινότητας.

Δεν ήταν αναγκαία η ειδική κοινοποίηση προς την Επιτροπή, στην περίπτωση της εναέριας μεταφοράς καυσίμου μικτού οξειδίου (ΜΟΧ).

Η πολιτική της Επιτροπής συνίσταται στην εξασφάλιση της εφαρμογής των κανόνων που διέπουν τις διεθνείς εναέριες μεταφορές ραδιενεργών υλικών.